CELEX: 32010R0413
Language: fi
Date: 2010-05-12 00:00:00
Title: Komission asetus (EU) N:o 413/2010, annettu 12 päivänä toukokuuta 2010, jätteiden siirrosta annetun Euroopan parlamentin ja neuvoston asetuksen (EY) N:o 1013/2006 liitteiden III, IV ja V muuttamisesta OECD:n neuvoston päätöksellä C(2008) 156 tehtyjen muutosten huomioon ottamiseksi (ETA:n kannalta merkityksellinen teksti)

13.5.2010   
            
            
               FI
            
            
               Euroopan unionin virallinen lehti
            
            
               L 119/1
            
         KOMISSION ASETUS (EU) N:o 413/2010,
   annettu 12 päivänä toukokuuta 2010,
   jätteiden siirrosta annetun Euroopan parlamentin ja neuvoston asetuksen (EY) N:o 1013/2006 liitteiden III, IV ja V muuttamisesta OECD:n neuvoston päätöksellä C(2008) 156 tehtyjen muutosten huomioon ottamiseksi
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon jätteiden siirrosta 14 päivänä kesäkuuta 2006 annetun Euroopan parlamentin ja neuvoston asetuksen (EY) N:o 1013/2006 (1) ja erityisesti sen 58 artiklan 1 kohdan a alakohdan,
   sekä katsoo seuraavaa:
   
               (1)
            
            
               Taloudellisen yhteistyön ja kehityksen järjestön (OECD) jäte- ja kierrätystyöryhmä sopi kahdeksannessa kokouksessaan joulukuussa 2005, että Baselin yleissopimuksen liitteessä IX olevan kohdan B1030 sanamuotoa selvennetään. Kyseisen kohdan muutos on hyväksytty OECD:n neuvoston päätöksellä C(2008) 156, ja se on vielä hyväksyttävä Baselin yleissopimuksessa. Odotettaessa, että Baselin yleissopimuksen osapuolten konferenssi hyväksyy muutoksen ja asetuksen (EY) N:o 1013/2006 liitettä V muutetaan, on aiheellista sisällyttää kyseinen selvennys unionin lainsäädäntöön.
            
         
               (2)
            
            
               OECD:n jäte- ja kierrätystyöryhmä sopi 11. kokouksessaan huhtikuussa 2008 OECD:n keltaisen jäteluettelon kohdan AA010 sanamuodon muuttamisesta. Kyseisen kohdan muutos on hyväksytty OECD:n neuvoston päätöksellä C(2008) 156. Sen vuoksi on aiheellista sisällyttää kyseinen muutos unionin lainsäädäntöön.
            
         
               (3)
            
            
               Sen vuoksi asetusta (EY) N:o 1013/2006 olisi muutettava.
            
         
               (4)
            
            
               Tässä asetuksessa säädetyt toimenpiteet ovat Euroopan parlamentin ja neuvoston direktiivin 2006/12/EY (2) 18 artiklalla perustetun komitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Muutetaan asetuksen (EY) N:o 1013/2006 liitteet III, IV ja V tämän asetuksen liitteen mukaisesti.
   2 artikla
   Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 12 päivänä toukokuuta 2010.
      
         
            Komission puolesta
         
         José Manuel BARROSO
         
            Puheenjohtaja
         
      
   
   
      (1)  EUVL L 190, 12.7.2006, s. 1.
   
      (2)  EUVL L 114, 27.4.2006, s. 9.
   
      LIITE
      Muutetaan asetuksen (EY) N:o 1013/2006 liitteet III, IV ja V seuraavasti:
      
                  1.
               
               
                  Korvataan liitteessä III olevan osan I kolmas kohta seuraavasti:
                  ”Tässä asetuksessa:
                  
                              a)
                           
                           
                              kaikkia viittauksia Baselin yleissopimuksen liitteen IX luetteloon A pidetään viittauksina tämän asetuksen liitteeseen IV;
                           
                        
                              b)
                           
                           
                              Baselin yleissopimuksen mukaiseen nimikkeeseen B1020 sisältyvä termi ‘työstetty bulkkitavara’ sisältää kaiken nimikkeessä luetellun kiinteän (3) metalliromun;
                           
                        
                              c)
                           
                           
                              Baselin yleissopimuksen mukainen nimike B1030 on: ‘Tulenkestävien metallien jätteet’;
                           
                        
                              d)
                           
                           
                              Baselin yleissopimuksen mukaisen nimikkeen B1100 osaa ‘kuparin käsittelyssä muodostuvat kuonat’ ei sovelleta, vaan sen sijaan sovelletaan (OECD:n luokituksen mukaista) osassa II olevaa nimikettä GB040;
                           
                        
                              e)
                           
                           
                              Baselin yleissopimukseen sisältyvää nimikettä B1110 ei sovelleta, vaan sen sijaan sovelletaan (OECD:n luokituksen mukaisia) osassa II olevia nimikkeitä GC010 ja GC020;
                           
                        
                              f)
                           
                           
                              Baselin yleissopimukseen sisältyvää nimikettä B2050 ei sovelleta, vaan sen sijaan sovelletaan (OECD:n luokituksen mukaista) osassa II olevaa nimikettä GG040;
                           
                        
                              g)
                           
                           
                              viittaukseen Baselin yleissopimuksen mukaisessa nimikkeessä B3010 mainittuihin fluorattuihin polymeerijätteisiin katsotaan sisältyvän polymeerit ja fluorieteenien kopolymeerit (PTFE).”
                           
                        
            
                  2.
               
               
                  Korvataan liitteessä IV olevan osan II kohta AA010 seuraavasti:
                  
                              ”AA010
                           
                           
                              261900
                           
                           
                              Rauta- ja terästeollisuudesta peräisin oleva kuona, hehkuhilse ja muut jätteet (3)”.
                           
                        
            
                  3.
               
               
                  Korvataan liitteessä V olevassa osassa 3 luettelossa B kohta AA010 seuraavasti:
                  
                              ”AA010
                           
                           
                              261900
                           
                           
                              Rauta- ja terästeollisuudesta peräisin oleva kuona, hehkuhilse ja muut jätteet (5)”.